text: Spøgelsesbilist i morgentrafikken: Ingen kom til skade
  03 november 2014 kl. 05.14
  En bilist var mandag morgen ikke helt vågen. Tæt på Alsbroen i vestgående retning kørte bilen modsat trafikken, men forsvandt fra motorvejen før politiet nåede at fange ham. Ingen kom til skade.
  - Vi får en anmeldelse kl 05.06 fra en bilist, der ser spøgelsesbilisten køre i den forkerte retning, fortæller vagtchefen ved Syd- og Sønderjyllands Politi til TV SYD.
  På Sønderborg Motorvejen er der en spøgelsesbilist. Østgående i vestgående spor - få km før Alssundsbroen. Pas på derude. #politidk
  Det var kun 500 meter før Alsbroen i vestgående retning, at spøgelsesbilisten valgte at køre østpå. Men inden nogen kom til skade forsvandt bilisten igen.
  - Vi sendte selvfølgelig en patrulje afsted, men han var væk, inden vi nåede at få fat i ham, siger vagtchefen.
  Politiet ved derfor ikke, hvem spøgelsesbilisten er, eller hvorfor han valgte at køre i den gale retning.
  Spøgelsesbilisten er væk fra Sønderborg Motorvejen. Der skete ingen uheld. Vi har ikke fundet / standset bilen. #politidk
  
  